Ülevaade vallast
Laekvere asub Lääne-Virumaa lõuna-kagu osas Pandivere koostööpiirkonnas. Suurematest keskustest asub Rakvere Laekvere vallast 40 km, Tallinn 140 km ja Tartu 120 km kaugusel. Kohalikuks keskuseks on Laekvere alevik.
Valla pindala on 352,4 km2 ning siia kuulub 18 küla ja üks alevik.
Loodusoludelt asub Laekvere vald väga looduskaunis kohas. Iseloomulik on metsade rohkus, omapärane maastik, puutumata puhas loodus ning head keskkonnatingimused.
Laekverest 2 km kaugusel lääne-loode suunal kõrgub Kellavere mägi. See on Pandivere kõrgustiku kõrguselt teine mägi
(156 m merepinnast). Laekvere ja Moora vahel laiub Kellavere mäe jalamilt lähtuv kagu-lõuna suunaline ürgoru taoline nõgu, mis laskub Moora ja Venevere soometsadesse ja avardub Avijõe vesikonna aladel. Rahvasuus on see tuntud nimetuse all "Moora nõgu" või ka "vana jõe säng".
Laekvere ümbruse reljeef on künklik, meenutades vooremaastikku. Laekvere voorelt (kõrgus 128 m merepinnast) kulgeb lainjalt itta laskuv seljandik, mille avaral kallakul asuvad Paasvere ja Muuga. Siit avaneb kordumatu panoraam kilomeetrite ulatuses. Lõuna suunas paistab laugja langusega põllulagendike taga Vassivere ja Salutaguse mets. Põhja-loode suunal laiuvad voorte taolisel lainjal maastikul viljapõllud.
Selge ja hea nähtavusega ilma puhul avardub vaade Laekvere mäelt veelgi. Selgelt on nähtavad Kiviõli tehaste korstnasuitsud, Emumäe tipp ja nõlvad ning Koeru telemast.
Kujunemine ja ajalugu
1886. a. haldusreformi käigus loodi vallaomavalitsused. Selleaegsed mõisavallad (Paasvere, Laekvere, Moora, Lõusa, Rahkla, Muuga) ühendati üheks Paasvere vallaks. Algul asus vallamaja Paasvere Arumõisas (Joodikul). Hiljem ostis vald vallamajaks sobiva maja Laekverest Daniel Sellihofilt.
Pärast majale vajaliku remondi teostamist toodi vallavalitsus üle Laekverre. Laekverest sai Paasvere valla keskus. Laekveres asus Paasvere vallamaja ja tegutses vallavalitsus kuni 1950. aastani, mil vallad likvideeriti ning moodustati külanõukogud (1962. aastani kuulus külanõukogu Väike-Maarja rajooni) ning hakati massiliselt kolhoose looma. Aastate jooksul tekkis ümberkaudsete kolhooside ja sovhooside liitmise tulemusena lõpuks üks suur majand - Laekvere sovhoos, mis hiljem muudeti kolhoosiks. See hõlmas kogu endise Paasvere valla territooriumi ja osa Avanduse vallast, mis üldpindalalt - 18 493 ha - oli tolle aja Rakvere rajooni ja kogu Virumaa suurim majand.
1992. aastal likvideeriti külanõukogu ja Laekvere kolhoos ning moodustati Laekvere vald. Alates 2003. aastast kuulub Laekvere vald Pandivere koostööpiirkonda.